IZVEDBENA UREDBA KOMISIJE (EU) 2022/363

z dne 24. januarja 2022

o spremembi in popravku Priloge IX k Izvedbeni uredbi (EU) 2021/405 glede seznamov tretjih držav ali njihovih regij, iz katerih je dovoljen vstop nekaterih ribiških proizvodov v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), in zlasti člena 53(1), točka (b), Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (2) in zlasti člena 127(2) Uredbe,

ob upoštevanju naslednjega:

(1) Delegirana uredba Komisije (EU) 2019/625 (3) določa zahteve za vstop pošiljk nekaterih živali in blaga, namenjenih za prehrano ljudi, iz tretjih držav ali njihovih regij v Unijo, da se zagotovi njihovo izpolnjevanje veljavnih zahtev, določenih v pravilih o varnosti hrane iz člena 1(2)(a) Uredbe (EU) 2017/625, ali zahtev, ki so priznane kot vsaj enakovredne. Zlasti določa zahtevo, da morajo navedeni živali in blago, ki vstopajo v Unijo, prihajati iz tretje države ali njene regije, ki je navedena na seznamu v skladu s členom 126(2), točka (a), Uredbe (EU) 2017/625.

(2) Izvedbena uredba Komisije (EU) 2021/405 (4) določa sezname tretjih držav in njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu s členom 126(2), točka (a), Uredbe (EU) 2017/625. V Prilogi IX k navedeni uredbi je določen seznam tretjih držav ali njihovih regij, iz katerih je dovoljen vstop pošiljk nekaterih ribiških proizvodov, tudi proizvodov iz akvakulture, v Unijo.

(3) Z Izvedbenim sklepom Komisije (EU) 2022/367 (5) so bili Belorusija, Izrael (6), Moldavija, Švica, Turčija, Združeni arabski emirati in Urugvaj vključeni v Prilogo k Sklepu Komisije 2011/163/EU (7) za podkategorijo „kaviar (proizvod iz rib)“ v kategoriji „proizvodi iz akvakulture“. Zato je primerno navedene tretje države vključiti v Prilogo IX k Izvedbeni uredbi (EU) 2021/405 z opombo „akvakultura: kaviar (proizvod iz rib)“.

(4) Kanada, Kitajska in Združene države Amerike so bile prej navedene za „akvakulturo“ v Prilogi k Sklepu 2011/163/EU in so na tej podlagi izvažale kaviar iz akvakulture. Načrti spremljanja ostankov za ribe, ki so jih predložile, so bili v skladu s splošnimi zahtevami Unije za akvakulturo in so zajemali tudi kaviar. Zato navedene tretje države niso bile navedene na seznamu za „proizvode iz rib (npr. kaviar)“ iz Priloge k Sklepu 2011/163/EU, kakor je bil spremenjen z Izvedbenim sklepom (EU) 2021/2315. Z Izvedbenim sklepom (EU) 2022/367 so bile Kanada, Kitajska in Združene države Amerike vključene v Prilogo k Sklepu 2011/163/EU za podkategorijo „kaviar (proizvod iz rib)“ v kategoriji „proizvodi iz akvakulture“. Zato je primerno navedene tretje države vključiti v Prilogo IX k Izvedbeni uredbi (EU) 2021/405 za vse ribiške proizvode v kategoriji akvakultura.

(5) Oman je bil z Izvedbenim sklepom Komisije (EU) 2021/2315 (8) črtan s seznama držav, upravičenih do proizvodov iz akvakulture, iz Priloge k Sklepu 2011/163/EU, saj omanski odobreni načrt spremljanja ostankov ni bil zadovoljiv. Oman je bil z Izvedbeno uredbo Komisije (EU) 2022/34 (9) črtan iz Priloge IX k Izvedbeni uredbi (EU) 2021/405 za proizvode iz akvakulture, nenamerno pa tudi za ribe iz divjega ulova, za katere ni potreben načrt spremljanja ostankov. Zato je treba vnos za Oman za ribe iz divjega ulova v Prilogi IX k Izvedbeni uredbi (EU) 2021/405 popraviti.

(6) Prilogo IX k Izvedbeni uredbi (EU) 2021/405 bi bilo zato treba ustrezno spremeniti in popraviti.

(7) Da bi čim bolj zmanjšali motnje v trgovini ter zagotovili pravno varnost in skladnost s Sklepom 2011/163/EU, bi morala ta uredba začeti veljati čim prej.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga IX k Izvedbeni uredbi (EU) 2021/405 se spremeni v skladu s Prilogo k tej uredbi.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 24. januarja 2022 Za Komisijo predsednica Ursula VON DER LEYEN

(1) UL L 31, 1.2.2002, str. 1.

(2) UL L 95, 7.4.2017, str. 1.

(3) Delegirana uredba Komisije (EU) 2019/625 z dne 4. marca 2019 o dopolnitvi Uredbe (EU) 2017/625 Evropskega parlamenta in Sveta v zvezi z zahtevami za vnos pošiljk nekaterih živali in blaga, namenjenih za prehrano ljudi, v Unijo (UL L 131, 17.5.2019, str. 18).

(4) Izvedbena uredba Komisije (EU) 2021/405 z dne 24. marca 2021 o določitvi seznamov tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu z Uredbo (EU) 2017/625 Evropskega parlamenta in Sveta (UL L 114, 31.3.2021, str. 118).

(5) Izvedbeni sklep Komisije (EU) 2022/367 z dne 2. marca 2022 o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES (glej stran 107 tega Uradnega lista).

(6) V nadaljnjem besedilu se razume kot Država Izrael brez ozemelj, ki so od junija 1967 pod izraelsko upravo, tj. Golanske planote, Gaze, vzhodnega Jeruzalema in drugih delov Zahodnega brega.

(7) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).

(8) Izvedbeni sklep Komisije (EU) 2021/2315 z dne 17. decembra 2021 o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 464, 28.12.2021, str. 17).

(9) Izvedbena uredba Komisije (EU) 2022/34 z dne 22. decembra 2021 o spremembi prilog III, VIII, IX in XI k Izvedbeni uredbi (EU) 2021/405 glede seznamov tretjih držav ali njihovih regij, iz katerih je dovoljen vstop nekatere pernate divjadi, namenjene za prehrano ljudi, pošiljk nekaterih školjk, iglokožcev, plaščarjev in morskih polžev, nekaterih ribiških proizvodov ter žabjih krakov in polžev v Unijo in o razveljavitvi Odločbe 2007/82/ES (UL L 8, 13.1.2022, str. 1).